钦定古今图书集成/明伦汇编/氏族典/第432卷 > 赵南星
## 钦定古今图书集成/明伦汇编/氏族典/第432卷 > 赵南星

按《明外史赵南星传》：“南星，字梦白，高邑人。万历二年
进士。除汝宁推官，治行廉平。稍迁户部主事，调吏部
考功，历文选员外郎，以病归。再起历考功郎中。二十
一年大计京官，与尚书孙鑨秉公澄汰，而给事中刘
道隆劾吏部留拾遗庶僚非法，遂有专权植党之旨，
贬南星三官。俄因李世达等疏救，斥南星为民。光宗”
立，起太常少卿，俄改右通政，进太常卿，擢工部右侍
郎，拜左都御史，慨然以整齐天下为任，魏忠贤雅重
之。一日，遣姊子傅应星介一中书贽见南星，麾之去，
忠贤怒。大学士魏广微，南星友允贞子也，素以通家
子畜之。广微入阁，尝三至南星门，拒勿见。广微恨刺
骨，与忠贤比而龁南星。会山西缺巡抚，河南布政使
郭尚友求之。南星以太常卿谢应祥有清望，首列以
请。既得旨，而御史陈九畴受广微指，言“应祥尝知嘉
善魏大中，出其门。大中以师故谋于文选郎夏嘉遇
而用之，徇私当斥。”大中、嘉遇疏辨，语侵九畴，并下部
参议。南星极言应祥以人望推举大中、嘉遇无私，九
畴妄言不可听。忠贤大怒，矫旨黜大中嘉遇，而责南
星朋谋结党。南星遽引罪求去，忠贤复矫旨切责，放
之归。忠贤恶南星甚，每矫敕谕，必目为元凶。于是御史张讷劾南星十大罪，削籍。寻以汪文言狱词连及
南星，下抚按提问。适郭尚友巡抚保定，而巡按马逢
皋亦憾南星，乃相与廷辱之，笞其子清衡，坐南星赃
万五千，戍南星代州、清衡、庄浪。《庄烈》帝登极，有诏赦
还。巡抚牟志夔，忠贤党也，故迟遣之，竟卒于戍所。崇
祯初，谥《忠毅》。